# Monument Nacional del Cactus Tubs d'Orgue

El Monument Nacional del Cactus Tubs d'Orgue (Organ Pipe Cactus National Monument o Monumento Nacional de la Pitahaya Dulce) constitueix una gran riquesa ecològica de plantes i animals que s'han adaptat a la vida en els diversos paisatges geològics del desert de Sonora. Aquest monument nacional va ser proclamat pel President Franklin D. Roosevelt el 13 d'abril de 1937 sota la Llei d'Antiguitats de 1906. El monument ocupa 1.338,25 quilòmetres quadrats al comtat de Pima i està situat al sud-oest d'Arizona (Estats Units) a la frontera amb l'estat de Sonora (Mèxic). Aquesta àrea protegida és administrada pel Servei de Parcs Nacionals i és una Reserva de la Biosfera Internacional. És un indret d'importància cultural per a les cultures euro-americanes, mexicanes i dels pobles nadius hohokam i o'odham. Els visitants venen per emprendre recorreguts paisatgístics, caminades per les àrees salvatges i càmping al desert, i per explorar els llocs històrics d'aquestes diverses cultures.

## El cactus Stenocereus thurberi

El monument nacional és l'única zona als Estats Units per veure grans arbredes dels cactus tubs d'orgue (Stenocereus thurberi) encara que el seu abast s'estén a Mèxic. El monument conté la major part de la seva població als Estats Units. El cactus és un meravellós exemple de les adaptacions necessàries per sobreviure en el desert de Sonora. Igual que altres habitants del desert, aquesta espècie de cactus se sintonitza amb el ritme del sol i les pluges poc freqüents.
El fruit del cactus tubs d'orgue madura just abans de les pluges d'estiu i es divideix per revelar una polpa de llavors d'un color vermell brillant. La planta pot viure més de 150 anys però només produirà la seva primera flor prop de l'edat de 35 anys. El cactus floreix al maig i juny, i obre les seves flors de color blanc i cremós només a la nit. Les flors es tancaran de nou a mig matí i rares vegades romanen obertes fins al vespre. Això deixa molt poc temps per als pol·linitzadors durant el dia per delectar amb el dolç nèctar de les flors. El ratpenat nassut petit (Leptonycteris yerbabuenae), una espècie amenaçada, emprèn la major part de la pol·linització a la nit, i durant segles ha desenvolupat una relació única amb aquesta planta.

## Referències

* ↑ Curiosament, el nom original del cactus en anglès va ser Thuber's cactus ("cactus de Thurber"), que reflecteix amb més precisió el nom científic. Kunzé, Richard Ernest, Cactus : Its History, Classification, Proving and Therapeutical Application (Google eBook), Weed, Parsons, printers, 1875, pp 8-9
* ↑ «Picasa Web Albums». jamienat&mixes. Arxivat de l'original el 2014-01-05. [Consulta: 23 març 2013].
* ↑ Arean, Albert. «Els cactus, els estrategs de la supervivència». Reportage: El Medi Ambient. TV3. Arxivat de l'original el 2014-01-02. [Consulta: 23 març 2013].
* 1 2 3 «Organ Pipe Cactus National Monument». National Park Service. [Consulta: 23 març 2013].
* 1 2 3 «History & Culture». National Park Service. [Consulta: 23 març 2013].
* 1 2 Tibbits, Tim. «Threatened and Endangered Species». National Park Service. [Consulta: 23 març 2013].
* 1 2 3 4 5 6 7 8 9 «Organ Pipe Cactus». National Park Service. [Consulta: 24 març 2013].

## Vegeu també

* Llista de les unitats oficials del National Park Service
* Cactus

## Enllaços externs

* Monument Nacional del Cactus Tubs d'Orgue - Lloc web oficial